b"\n_START_ARTICLE_\nMarokkos sentralbank\n_START_PARAGRAPH_\nMarokkos sentralbank (Bank Al-Maghrib) er sentralbanken i Marokko. Den ble etablert i 1959, for \xc3\xa5 erstatte den tidligere Banque d'Etat du Maroc.\n_START_SECTION_\nHistorie\n_START_PARAGRAPH_\nI januar 1906 var det en internasjonal konferanse i Algeciras (Algeciras-konferansen) i Syd-Spania, bl.a. for \xc3\xa5 sikre Marokkos selvstendighet, sikre frihandel, og vurdere reformer innen landets \xc3\xb8konomi og finans. _NEWLINE_Samme \xc3\xa5r ble Banque d'Etat du Maroc vedtatt etablert; 12 europeiske land samt USA og Marokko signerte forordningen 7. april. Banken ble etablert i februar 1907 som et \xc3\xa5pent aksjeselskap. Fra 1911 var banken i gang med produksjon av mynter og sedler. Valutaen het da hassani, som er forl\xc3\xb8peren til dagens dirham. _NEWLINE_De f\xc3\xb8rste \xc3\xa5rene hadde de et fastkursregime der hassani var l\xc3\xa5st til franske franc. Dette ble imidlertid oppgitt i 1919. \xc3\x85ret etter ble hassani tatt ut av oml\xc3\xb8p og erstattet av marokkanske franc, som ogs\xc3\xa5 var l\xc3\xa5st til franske franc. Disse var i bruk til 1959, da Marokko fikk forhandlet tilbake retten til \xc3\xa5 utstede egne penger. 1. juli endret banken navn til Banque de Maroc, og i oktober ble dirham-en lansert. _NEWLINE_I 1967 kom den nye bankloven (banking act of April 21, 1967), som ga sentralbanken utvidet mandat til \xc3\xa5 ogs\xc3\xa5 overv\xc3\xa5ke bankn\xc3\xa6ringen. _NEWLINE_I mars 1987 byttet sentralbanken igjen navn, og fikk navnet Bank Al-Maghrib, som den dag i dag er bankens navn. Samtidig etablerte de ogs\xc3\xa5 Dar As-Sikkah, et industriforetak som tar seg av trykkingen av landets penger.\n_START_SECTION_\nSentralbanksjef\n_START_PARAGRAPH_\nSentralbanksjef er pr mai 2014 Abdellatif Jouahri. Han har v\xc3\xa6rt sentralbanksjef siden 2003."